Document ID: 31993D0014

ΑΠΟΦΑΣΗ ΤΗΣ ΕΠΙΤΡΟΠΗΣ της 23ης Δεκεμβρίου 1992 για τον καθορισμό του τρόπου διεξαγωγής των κτηνιατρικών ελέγχων προϊόντων προερχομένων από τρίτες χώρες στις ελεύθερες ζώνες και αποθήκες, τις τελωνειακές αποθήκες καθώς και κατά τη μεταφορά από μια τρίτη χώρα σε μια άλλη τρίτη χώρα της Κοινότητας
(93/14/ΕΟΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 90/675/ΕΟΚ του Συμβουλίου της 10ης Δεκεμβρίου 1990 για τον καθορισμό των αρχών των σχετικών με τη διοργάνωση των κτηνιατρικών ελέγχων για τα προϊόντα που εισάγονται στην Κοινότητα από τρίτες χώρες (1), όπως τροποποιήθηκε τελευταία από την απόφαση 92/438/ΕΟΚ (2), και ιδίως τα άρθρα 5, 6, 7 και 12,
Εκτιμώντας:
ότι με την απόφαση 93/13/ΕΟΚ (3), η Επιτροπή θεσπίζει τις διαδικασίες των κτηνιατρικών ελέγχων στους παραμεθόριους σταθμούς ελέγχου της Κοινότητας κατά την εισαγωγή προϊόντων προερχομένων από τρίτες χώρες-
ότι οι γενικές αυτές διαδικασίες πρέπει να συμπληρωθούν με τη θέσπιση όρων ελέγχου των προϊόντων που πρόκειται να αποθηκευθούν τόσο σε ελεύθερες αποθήκες ή ελεύθερες ζώνες όσο και σε τελωνειακές αποθήκες- ότι οι όροι αυτοί πρέπει, ειδικότερα, να διασφαλίζουν την παρακολούθηση, κατά την αποθήκευση και τη μεταφορά, των προϊόντων που δεν ανταποκρίνονται ούτε στις απαιτήσεις της κοινοτικής ρύθμισης, ούτε, ενδεχομένως, στους ισχύοντες εθνικούς κανόνες-
ότι, άλλωστε, θα πρέπει να καθοριστεί η σημασία των εφαρμοζομένων ελέγχων στα προϊόντα που διαμετακομίζονται στο έδαφος της Κοινότητας-
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Με την επιφύλαξη των διατάξεων της απόφαση 92/571/ΕΟΚ της Επιτροπής της 15ης Δεκεμβρίου 1992 σχετικά με τα νέα μεταβατικά μέτρα που είναι αναγκαία για να διευκολυνθεί η μετάβαση στο καθεστώς κτηνιατρικών ελέγχων που προβλέπονται από την οδηγία 90/675/ΕΟΚ του Συμβουλίου (4) τα προερχόμενα από τρίτες χώρες προϊόντα που εισάγονται στην Κοινότητα και τα οποία προορίζονται για μια ελεύθερη ζώνη ή μια ελεύθερη αποθήκη ή που πρόκειται να αποθηκευτούν σε αποθήκη για την οποία ισχύει το καθεστώς της τελωνειακής αποθήκης ή σε προσωρινή εναπόθεση:
- υποβάλλονται στους ελέγχους των άρθρων 4 και 8 της οδηγίας 90/675/ΕΟΚ για τα εναρμονισμένα προϊόντα,
- υποβάλλονται στους ελέγχους των άρθρων 4 και 11 της οδηγίας 90/675/ΕΟΚ για τα μη εναρμονισμένα προϊόντα,
στον παραμεθόριο σταθμό ελέγχου εισαγωγής από τρίτες χώρες.
2. Σε κάθε περίπτωση, ο εντεταλμένος κτηνίατρος εκδίδει ένα πιστοποιητικό με βάση το παράρτημα Β της απόφασης 93/13/ΕΟΚ με το οποίο πιστοποιείται ότι τα προϊόντα υπεβλήθησαν στους ελέγχους που αναφέρονται στην παράγραφο 1.
3. Η μεταφορά των προϊόντων που αναφέρονται στην παράγραφο 1 στον προορισμό τους και η μεταφορά τους από τη μια αποθήκη στην άλλη γίνεται υπό τους ακόλουθους όρους:
α) η μεταφορά πραγματοποιείται κατόπιν τελωνειακού ελέγχου σε ένα σφραγισμένο από την αρμόδια αρχή μεταφορικό μέσο-
β) η αρρμόδια αρχή που δίνει την άδεια για τη μεταφορά ενημερώνει σχετικά την αρμόδια αρχή της αποθήκης προορισμού με το σύστημα ΑΝΙΜΟ ή, έως ότου το τελευταίο αυτό αρχίσει να λειτουργεί πλήρως, με τηλεπικοινωνία ή με οποιοδήποτε άλλο σύστημα διαβίβασης στοιχείων-
γ) τα προϊόντα πρέπει να συνοδεύονται από ένα έγγραφο με βάση το πρότυπο του παραρτήματος Β της απόφασης 93/13/ΕΟΚ με το οποίο πιστοποιείται ότι τα προϊόντα υπεβλήθησαν στους ελέγχους της οδηγίας 90/675/ΕΟΚ και τα αποτελέσματα ήσαν ικανοποιητικά καθώς και από ένα αυθεντικό αντίγραφο των πρωτοτύπων κτηνιατρικών εγγράφων ή πιστοποιητικών προϊόντων. Όταν πρόκειται για μεταφορά από αποθήκη σε αποθήκη, εκδίδεται ένα έγγραφο με βάση το πρώτυπο του παραρτήματος Β της απόφασης 93/13/ΕΟΚ με βάση τα συνοδευτικά έγγραφα της ή των παρτίδων κατά την άφιξη στην αποθήκη και τους διενεργηθέντες κτηνιατρικούς ελέγχους κατά την αποθήκευση των προϊόντων, σύμφωνα με τα άρθρα 5 και 6 της οδηγίας 90/675/ΕΟΚ.
Άρθρο 2
1. Οι αποθήκες που ορίζονται σύμφωνα με το άρθρο 6 της οδηγίας 90/675/ΕΟΚ οφείλουν, τουλάχιστον:
- να ανταποκρίνονται στους όρους έγκρισης που έχουν ορισθεί για τις αποθήκες στις οποίες αποθηκεύονται τα αντίστοιχα προϊόντα από την κοινοτική νομοθεσία ή ελλείψει αυτής από την εθνική νομοθεσία,
- να ελέγχονται διαρκώς από την αρμόδια αρχή,
- να είναι συμβιβάσιμα όλα τα προϊόντα που εισέρχονται ή εξέρχονται από την αποθήκη και αυτό κάθε ημέρα,
- να θέτουν στη διάθεση αποκλειστικά των αρμοδίων αρχών που διενεργούν κτηνιατρικούς ελέγχους κατάλληλα δωμάτια.
2. Οι αρμόδιες αρχές λαμβάνουν κάθε απαραίτητο μέτρο:
- για να ελέγχουν ότι τηρούνται τα κριτήρια καθορισμού των αποθηκών,
- για να διασφαλίζουν αποτελεσματικό έλεγχο των εισόδων και εξόδων από την αποθήκη,
- για να διενεργούν κάθε απαιτούμενο έλεγχο ώστε να αποφεύγονται οι αλλοιώσεις ή η υποκατάσταση των προϊόντων που αποθηκεύονται στις αποθήκες.
Άρθρο 3
Κατά παρέκκλιση από το άρθρο 1 της παρούσας απόφασης, ένα κράτος μέλος μπορεί, σύμφωνα με το άρθρο 7 της οδηγίας 90/675/ΕΟΚ, να επιτρέψει την είσοδο στο έδαφός του προϊόντων που δεν ανταποκρίνονται ούτε στις απαιτήσεις της κοινοτικής νομοθεσίας, ούτε, στην περίπτωση προϊόντων για τα οποία οι κανόνες που διέπουν τις συναλλαγές δεν έχουν εναρμονισθεί με τους εθνικούς κανόνες που ισχύουν για την αποθήκευση σε μια ελεύθερη ζώνη ή αποθήκη- στην περίπτωση αυτή, εκτός από τις απαιτήσεις που περιέχονται ήδη στο άρθρο 7 της οδηγίας 90/675/ΕΟΚ, ισχύουν οι ακόλουθες απαιτήσεις:
α) η αρμόδια αρχή του παραμεθόριου σταθμού επιθεώρησης κατά την εισαγωγή με προέλευση τρίτες χώρες πρέπει να βεβαιούται ότι τα προϊόντα προορίζονται πράγματι, μετά την αποθήκευση, να σταλούν εκ νέου σε μια τρίτη χώρα-
β) τα προϊόντα αποθηκεύονται σε χωριστά δωμάτια διαφορετικά από εκείνα στα οποία αποθηκεύονται τα προϊόντα που πρόκειται να τεθούν σε κατανάλωση στο έδαφος της Κοινότητας-
γ) τα προϊόντα δεν υποβάλλονται σε καμία άλλη διαδικασία από εκείνες που είναι απαραίτητες για την αποθήκευση ή τη διαίρεση της παρτίδας σε περισσότερες, χωρίς μεταβολή της αρχικής συσκευασίας-
δ) η μεταφορά των προϊόντων αυτών είτε στην ελεύθερη ζώνη ή αποθήκη προορισμού είτε από μια ελεύθερη ζώνη ή αποθήκη σε μια άλλη ελεύθερη ζώνη ή αποθήκη υπόκειται στους ακόλουθους όρους:
- ο συναλλασσόμενος πρέπει να προσκομίσει απόδειξη ότι η αρμόδια αρχή της ελεύθερης ζώνης ή αποθήκης προορισμού δεν αντιτίθεται στην εισαγωγή των προϊόντων αυτών,
- η αρμόδια αρχή του παραμεθορίου σταθμού επιθεώρησης εισαγωγής με προέλευση τρίτες χώρες ή της ελεύθερης ζώνης ή αποθήκης απ' όπου τα προϊόντα απεστάλησαν πρέπει να αναφέρει τη διέλευση ή την αποθήκευση των προϊόντων στο ή στα κτηνιατρικά έγγραφα ή πιστοποιητικά,
- η μεταφορά πρέπει να πραγματοποιείται μετά από τελωνειακό έλεγχο, σε ένα ερμητικά κλειστό μεταφορικό μέσον, το οποίο αναγνωρίζεται και σφραγίζεται από την αρμόδια αρχή έτσι ώστε οι σφραγίδες να σπάσουν κατά το άνοιγμα του κιβωτίου,
- η αρμόδια αρχή που δίνει την άδεια για τη μεταφορά πρέπει να ενημερώσει σχετικά την αρμόδια αρχή της ελεύθερης ζώνης ή αποθήκης προορισμού με το σύστημα ΑΝΙΜΟ ή, έως ότου το τελευταίο αυτό αρχίσει να λειτουργεί πλήρως, με τηλεπικοινωνία ή με κάθε σύστημα διαβίβασης στοιχείων,
- τα χρησιμοποιούμενα οδικά μέσα μεταφοράς πρέπει να καθαριστούν και απολυμανθούν με ευθύνη της αρμόδιας αρχής πριν χρησιμοποιηθούν για μια άλλη μεταφορά,
- η αρμόδια αρχή της ελεύθερης ζώνης ή αποθήκης αποστολής και εκείνη της ελεύθερης ζώνης ή αποθήκης προορισμού πρέπει να λάβουν κάθε απαιτούμενο μέτρο ώστε να αποφευχθεί κάθε κίνδυνος για τη δημόσια υγιεινή ή την υγεία των ζώων τόσο κατά τη διάρκεια της μεταφοράς όσο και την αποθήκευση ή τη διαίρεση της παρτίδας,
- τα προϊόντα πρέπει να συνοδεύονται από τα πρωτότυπα κτηνιατρικά έγγραφα ή πιστοποιητικά-
ε) η αρμόδια αρχή παίρνει κάθε μέτρο που απαιτείται:
- για να διασφαλίσει τον αποτελεσματικό έλεγχο των εσόδων και εξόδων των προϊόντων από την αποθήκη ή την ελεύθερη ζώνη,
- για τη διενέργεια κάθε απαιτούμενου ελέγχου ώστε να αποφεύγονται η αλλοίωση ή η υποκατάσταση των αποθηκευμένων στην ελεύθερη ζώνη ή αποθήκη προϊόντων.
Άρθρο 4
1. Η αρμόδια αρχή δύναται να διενεργήσει ελέγχους των εγγράφων ερευνώντας τα προϊόντα που βρίσκονται εντός αεροσκαφών ή πλοίων που εξασφαλίζουν τη σύνδεση δύο τρίτων χωρών και τα οποία έχουν σταματήσει προσωρινά σε κοινοτικό λιμένα.
2. Όταν τα προϊόντα που αναφέρονται στην παράγραφο 1 μεταφέρονται από ένα αεροπλάνο ή πλοίο σε άλλο, η αρμόδια αρχή πρέπει να ενημερώνεται σχετικά και δύναται να διενεργήσει έλεγχο των εγγράφων των μεταφερομένων προϊόντων.
3. Όταν τα προϊόντα που αναφέρονται στην παράγραφο 1 εκφορτώνονται και αποθηκεύονται προσωρινά στο σημείο εισόδου της Κοινότητας έως ότου αποσταλούν εκ νέου σε μια προκαθορισθείσα τρίτη χώρα, η αρμόδια αρχή λαμβάνει τα ακόλουθα μέτρα:
α) διενεργεί έλεγχο των εγγράφων και της ταυτότητας των προϊόντων-
β) ενημερώνει τον συναλλασσόμενο ότι υποχρεούται να αποστείλει τα προϊόντα προς αυτή την τρίτη προκαθορισθείσα χώρα εντός προθεσμίας την οποία ορίζει η ίδια και με ένα ορισμένο μέσο μεταφοράς-
γ) υποβάλλει τα προϊόντα στους ελέγχους που αναφέρονται στο άρθρο 1 παράγραφος 1 της παρούσας απόφασης, αν τα προϊόντα αυτά δεν έχουν σταλεί εκ νέου, εντός της ορισθείσας προθεσμίας, στην προκαθορισθείσα τρίτη χώρα-
δ) καθόλη τη διάρκεια της αποθήκευσης, λαμβάνει κάθε απαραίτητο μέτρο για να αποφευχθούν η αλλοίωση ή η υποκατάσταση του προϊόντος.
4. Σε όλες τις περιπτώσεις που αναφέρονται στο παρόν άρθρο, τα πρότυπα κτηνιατρικά έγγραφα ή πιστοποιητικά συνοδεύουν τα προϊόντα κατά την αποστολή τους στην τρίτη χώρα.
Άρθρο 5
Τα κράτη μέλη θεσπίζουν τις απαραίτητες διατάξεις για να διασφαλίσουν ότι η μη τήρηση της παρούσας απόφασης, και ιδίως των άρθρων 3 και 4, συνεπάγεται την πραγματική, κατ' αναλογία και αποτρεπτική επιβολή κυρώσεων του φυσικού ή νομικού προσώπου που ευθύνεται γι' αυτό.
Άρθρο 6
Με την επιφύλαξη της κοινοτικής νομοθεσίας όσον αφορά την υγεία των ζώων, τα κράτη μέλη δύνανται να επιτρέψουν, με βάση την εθνική τους νομοθεσία, την εισαγωγή παρτίδων προϊόντων ζώων στο έδαφός τους για επιδείξεις ή εμποροπανηγύρεις.
Τα κράτη μέλη που επιτρέπουν τέτοιου είδους εισαγωγές λαμβάνουν αποκλειστικά μέτρα για να διασφαλίσουν ότι τα προϊόντα αυτά, μετά το πέρας των επιδείξεων ή εμποροπανηγύρεων θα εξαλειφθούν ή θα αποσταλούν στην τρίτη χώρα από την οποία προήλθαν.
Άρθρο 7
Προκειμένου να ληφθεί υπόψη η αποκτηθείσα πείρα η Επιτροπή θα υποβάλει έκθεση πριν από τις 31 Δεκεμβρίου 1993.
Άρθρο 8
Η παρούσα απόφαση αρχίζει να ισχύει την 1η Ιανουαρίου 1993.
Άρθρο 9
Η παρούσα απόφαση απευθύνεται στα κράτη μέλη.
Βρυξέλλες, 23 Δεκεμβρίου 1992.

Labels: 12
3
5
6